I 2017 åbnede TV2 Nord sin første egnsredaktion i flere år, da der blev placeret to reportere permanent i Frederikshavn, for at skabe en bedre dækning af Vendsyssel. Nu udvider TV2 Nord så nyhedsdækningen yderligere med en ny redaktion, der har fokus på Himmerland, og som skal holde til i Hobro. Redaktionen bliver placeret i kontorfællesskabet CEMTEC og bliver fast bemandet af de to journalister Mette Kristensen og Sofie Bach. - Jeg glæder mig rigtig meget. Det bliver rigtig godt at arbejde inden for et mere afgrænset området, hvor man kan skabe nogle gode kontakter og komme ud og lære himmerlændingene at kende. Målet er jo, at de lokale også skal lære os at kende og ved, at de kan kontakte os, siger Sofie Bach. - Jeg tænker, at det bliver selvforstærkende. Nu er vi fysisk tættere på det sted, vi skal dække. Vi sidder ikke længere på hovedredaktionen i Aabybro, hvor der er langt til Himmerland. Nu er vi her i Hobro, hvor vi skal køre ud og dække hele Himmerland. Det giver mange flere og bedre historier fra hele området, siger Mette Kristensen. Idéen med den nye lokalredaktion er at komme tættere på himmerlændingene og blive opmærksom på flere historier fra området, ligesom det også var med Vendsyssel-redaktionen i Frederikshavn. - Vi føler, at vi skylder lidt i banken i Himmerland. Vi kan blive meget bedre til at dække alt det, der sker dernede, og det vil vi gøre noget ved nu. Vi vil gerne dække hele Nordjylland, så godt som det kan lade sig gøre, og nu kommer vi endnu tættere på, siger Mikael Justesen, adm. direktør hos TV2 Nord. Alle inputs er velkomne Sofie Bach og Mette Kristensen understreger, at himmerlændingene ikke skal holde sig tilbage for at komme med idéer og tips til mulige historier, som de to reporterer kan kaste sig over. - Vil vi gerne have en masse inputs, og man skal ikke gå og putte med noget. Alle er velkomne til at ringe til os, skrive en mail eller komme forbi på redaktionen, når vi åbner. Jo flere tips, vi får, des mere har vi at lave, siger Mette Kristensen. - Himmerlændingene skal meget gerne få et personligt forhold til de to reportere. Det her er en direkte adgang til TV2 Nord for hele Himmerland, og derfor kan vi udbyde et langt bedre og mere nuanceret billede af, hvad der foregår i den region, siger Mikael Justesen. Den nye redaktion åbner i januar, og TV2 Nord holder officiel åbningsfest den 17. januar hos CEMTEC i Hobro, hvor alle interesserede er velkomne.

Opsummering:
TV2 Nord rykker nu tættere på himmerlændingene med en lokalredaktion, der åbner i januar.